b"\n_START_ARTICLE_\nPinedo\n_START_SECTION_\nHist\xc3\xb2ria\n_START_PARAGRAPH_\nLes primeres not\xc3\xadcies que es tenen de la zona de Pinedo daten de la conquista de Val\xc3\xa8ncia de Jaume I, ja que en eixa zona acamparen els soldats provinents de Tortosa. En record de la conquista, els mateixos soldats erigiren una creu de pedra, que es conegu\xc3\xa9 com a la Creu de la Conca i don\xc3\xa0 nom a la partida durant uns quants segles. No obstant aix\xc3\xb2, el Llibre del Repartiment de Val\xc3\xa8ncia no parla de cap alqueria ni lloc d'import\xc3\xa0ncia en la zona, i els texts posteriors de viatgers i ge\xc3\xb2grafs parlen d'un terreny pantan\xc3\xb3s i erm, de terres incultes i gran insalubritat. Molt probablement, esta \xc3\xa0rea no va comen\xc3\xa7ar a poblar-se fins ben entrat el segle XVIII, coincidint amb el retroc\xc3\xa9s dels l\xc3\xadmits de l'Albufera i el final de les incursions dels pirates barbarescs._NEWLINE_Fins al segle XIX, Pinedo, en aquell temps dependent del municipi de Russafa, encara constitu\xc3\xafa una extensa zona de marjal dedicada en part al cultiu de l'arr\xc3\xb2s, escassament poblada i separada de la platja per una densa pinada, prolongaci\xc3\xb3 de la Devesa del Saler, fet que probablement explica l'orige del top\xc3\xb2nim Pinedo. El nucli en si naix entre finals del segle XVIII i principis del XIX a partir de l'eix nord-sud que conformava la carrera del Riu (aproximadament l'espai que hui ocupa l'autovia del Saler) i un altre eix menor perpendicular que enlla\xc3\xa7ava amb la platja. En 1840 Pinedo tenia 358 habitants i molts locals comercials, fet que el convertia en u dels nuclis principals d'eixa zona de l'Horta. En 1877 Pinedo, amb la resta del municipi de Russafa, quedaren annexionats a Val\xc3\xa8ncia._NEWLINE_En 1940 Pinedo ja tenia 2975 habitants, poblaci\xc3\xb3 que es mantingu\xc3\xa9 fins a la d\xc3\xa8cada de 1960, en qu\xc3\xa8 la poblaci\xc3\xb3 decaigu\xc3\xa9 r\xc3\xa0pidament. Eixe fet es degu\xc3\xa9 en part a l'\xc3\xa8xode rural, encara que fon molt m\xc3\xa9s determinant la construcci\xc3\xb3 del llit nou del riu T\xc3\xbaria, que comport\xc3\xa0 la destrucci\xc3\xb3 de bona part de l'horta, un gran nombre de vivendes i incl\xc3\xbas l'esgl\xc3\xa9sia parroquial. No obstant aix\xc3\xb2, des de mitjans de la d\xc3\xa8cada de 1970 la poblaci\xc3\xb3 torn\xc3\xa0 a augmentar, fins a aplegar als 2.078 habitants en 1986. _NEWLINE_S\xc3\xb3n freq\xc3\xbcents les troballes arqueol\xc3\xb2giques submarines en la costa davant de la localitat, en les quals s'han recuperat \xc3\xa0mfores des de l'\xc3\xa8poca romana fins a l'Edat Mitjana, ceps i armelles de plom. Entre les troballes destaca una escultura en bronze del d\xc3\xa9u Apol\xc2\xb7lo, que es va trobar el 8 de desembre de 1963."